
Lūdzam ņemt vērā, ka atsevišķos gadījumos medicīniski un ekonomiski pamatoti būs veikt pacientu ārstēšanu ar jaunieviestām tehnoloģijām, piemēram, gēnu terapijām, ārpus Latvijas, izmantojot Pārrobežu veselības aprūpes direktīvas iespējas un Eiropas References tīklu piedāvāto iespēju sadarboties ar ekselences centriem. Piemēram, Eiropā šobrīd ir reģistrētas divas gēnu terapijas cilvēku ar hemofiliju ārstēšanai, un no pacientu drošības viedokļa Latvijas Hemofilijas biedrība, atbilstoši Eiropas Hemofilijas konsorcija un Pasaules Hemofilijas federācijas rekomendācijām, iesaka valstij rast risinājumus, lai pacientiem nodrošinātu pieejamību šādām terapijām tajos veselības aprūpes centros, kur to veikšanai ir atbilstoša kompetence. Lūdzam ņemt vērā, ka lai nodrošinātu farmakovigilances un efektivitātes uzraudzību, pacientiem, kas saņem/saņems šādas terapijas, jābūt reģistrētiem attiecīgā pacientu reģistrā - https://wfh.org/research-and-data-collection/gene-therapy-registry/. Valstij proaktīvi nenodrošinot šos priekšnoteikumus, pieejamība šādām inovatīvām terapijām nenotiek pacientu interesēs. 

